b'\n_START_ARTICLE_\nMartti Linna\n_START_PARAGRAPH_\nMartti Linna (11. huhtikuuta 1911 Nivala \xe2\x80\x93 9. helmikuuta 2008 Nivala) oli suomalainen poliitikko. H\xc3\xa4n oli vuosina 1958\xe2\x80\x931969 Suomen Kansan Demokraattisen Liiton kansanedustaja Oulun l\xc3\xa4\xc3\xa4nin vaalipiirist\xc3\xa4. Linna valittiin vaaleissa 1962 presidentin valitsijamieheksi ja h\xc3\xa4n oli Nivalan kunnanvaltuuston (1953\xe2\x80\x93?) sek\xc3\xa4 Keski-Pohjanmaan maakuntaliiton hallituksen j\xc3\xa4sen. _NEWLINE_Martti Linna kuului nuorempana Maalaisliittoon, jota h\xc3\xa4nen vanhempansakin \xc3\xa4\xc3\xa4nestiv\xc3\xa4t. Sotien j\xc3\xa4lkeen Linna osallistui Maalaisliiton puhetilaisuuksiin, mutta h\xc3\xa4n ei saanut suosiota paikallisissa puoluepiireiss\xc3\xa4. Vaaleissa 1953 Linna valittiin Nivalan kunnanvaltuustoon sitoutumattomana ehdokkaana. Pian t\xc3\xa4m\xc3\xa4n j\xc3\xa4lkeen h\xc3\xa4n liittyi SKDL:\xc3\xa4\xc3\xa4n ja puolueen valtuustoryhm\xc3\xa4\xc3\xa4n. Linna toimi aktiivisesti SKDL:n paikallisosastossa, jossa h\xc3\xa4nen kykyns\xc3\xa4 huomattiin ja h\xc3\xa4n p\xc3\xa4\xc3\xa4si ehdokkaaksi presidentin valitsijamiesvaaleissa 1956. Kaksi vuotta my\xc3\xb6hemmin Linna nousi SKDL:n listalta eduskuntaan._NEWLINE_Linna oli harras vanhoillislestadiolainen kristitty ja h\xc3\xa4n k\xc3\xa4vi ahkerasti seuroissa. Huomattavan osan \xc3\xa4\xc3\xa4nist\xc3\xa4\xc3\xa4n Linna sai vaaleissa lestadiolaisilta ja her\xc3\xa4nneilt\xc3\xa4. Ep\xc3\xa4tavallinen puoluevalinta her\xc3\xa4tti kuitenkin n\xc3\xa4rk\xc3\xa4styst\xc3\xa4 paikallisissa uskovaisissa. Vuonna 1960 Linna erosi Nivalan rauhanyhdistyksest\xc3\xa4 ja liittyi Suomen rauhanyhdistysten keskusyhdistyksest\xc3\xa4 samoihin aikoihin irtaantuneeseen el\xc3\xa4m\xc3\xa4nsanalaisuuteen._NEWLINE_Vuonna 1967 kansanedustaja Linna erosi SKDL:st\xc3\xa4 vastalauseena Urho Kekkosen tukemiselle presidentinvaaleissa 1968. T\xc3\xa4m\xc3\xa4n j\xc3\xa4lkeen Linna oli syrj\xc3\xa4ss\xc3\xa4 eduskuntaryhm\xc3\xa4st\xc3\xa4\xc3\xa4n ja h\xc3\xa4n l\xc3\xa4hestyi Suomen maaseudun puoluetta. Kes\xc3\xa4ll\xc3\xa4 1969 Suomen kommunistiseen puolueeseen kuulumaton Linna alkoi kuitenkin sympatisoida SKP:n v\xc3\xa4hemmist\xc3\xb6\xc3\xa4. Ennen eduskuntavaaleja 1970 Linna j\xc3\xa4i SKDL:n j\xc3\xa4sen\xc3\xa4\xc3\xa4nestyksess\xc3\xa4 valitsematta ehdokaslistalle, jolloin SKP:n oppositio aloitti painostuksen h\xc3\xa4nen puolestaan. Linna p\xc3\xa4\xc3\xa4si lopulta listalle, mutta h\xc3\xa4n ei kyennyt uusimaan paikkaansa._NEWLINE_Varsinaiselta ammatiltaan Linna oli maanviljelij\xc3\xa4. Ennen sotia h\xc3\xa4n ty\xc3\xb6skenteli my\xc3\xb6s rautateill\xc3\xa4 ja rajavartiostossa. Linna oli aktiivinen urheilija ja h\xc3\xa4n voitti aikanaan piirinmestaruuden kymmenottelussa ja seiv\xc3\xa4shypyss\xc3\xa4. Linna avioitui vuonna 1939 Anna Esteri Naukkarisen kanssa.'